text: Nyt road-trip skydes i gang i Padborg
  27 juli 2015 kl. 05.52
  Et populært racerløb med sjove, gamle skrammelbiler kommer for første gang til Danmark. 'The Carbage Run' hedder løbet, der har start i Padborg mandag morgen.
  Den første danske udgave af The Carbage Run starter mandag morgen i Padborg. Her begiver hundrede 'teams' sig ud på deres livs road trip i gamle ombyggede skrammelkasser.
  Over fem dage kører de mange tilmeldte hver dag en etape. Første etape går fra Padborg til Dresden i Tyskland. Fredag ender feltet i Emmen i Holland, hvor løbet slutter, og kårer en vinder. For at vinde The Carbage Run skal deltagerne løse udfordrende opgaver på ruten, som bringer dem tættere på lokalbefolkningen i områderne, hvor de kører.
  Deltagerne kommer fra hele Danmark med vidt forskellig baggrund men med et fælles ønske om en unik oplevelse. Flere deltagere kører desuden for et godt formål - som for eksempel Make-A-Wish og Brandfolkenes Cancerforening.
  Starten sættes i gang af Aabenraas viceborgmester Ejler Schütt klokken 9.00 i Padborg.
  Se video med nogle af årets fede biler. (Varighed: 0:44)
  